**Véleményező csapat: PTE ÁJK (Döndő Csilla, Lutring Erika, Molnár Kitti Erika, Zsoldos Márk)**

**ALKOTMÁNYBÍRÓSÁG**

**Lutring Erika feljegyzése a IV/260/2021 ügyben készült tervezethez (előadó**

**alkotmánybíró: [név]– DE ÁJK)**

A tervezet bevezető részével, valamint rendelkező részével és az ahhoz fűzött indokolással összefüggésben a következőkre kívánom felhívni az előadó bíró és a Teljes Ülés figyelmét.

1. A tervezet bevezető része nem tartalmazza a balra igazított félkövér „ALKOTMÁNYBÍRÓSÁG” megjelölést.
2. A tervezet természetéből adódóan még nem rendelkezik konkrét határozatszámmal, csupán csak az ügyszámot tartalmazhatja.
3. A tervezet rendelkező részében elegendő csupán az indítványban támadott legmagasabb bírói döntés megjelölése, így jelen esetben a Dehátszentpéteri Ítélőtábláé.
4. A rendelkező rész 1. pontjában foglalt tartalommal egyetértek, viszont úgy gondolom, hogy az ilyen részletességgel megállapított alkotmányos követelmény már a jogalkotás határait súrolja, melyre az Alkotmánybíróságnak a jogalkotásról szóló 2010. évi CXXX. törvény és az Abtv. rendelkezései alapján nincs felhatalmazása.
5. A tervezet I. fejezet [3] bekezdésében tévesen szerepel a Facebook, mint médiaszolgáltató, hiszen az esetből nem derült ki, hogy mely közösségi platform eljárását sérelmezte az indítványozó.
6. A tervezet rendelkező részének 3. pontja és az indokolás VI. fejezete kapcsán szükségtelen ilyen terjedelemben kifejteni és vizsgálni az elutasítás körülményeit, hiszen a tervezet az Alaptörvény XV. cikkében foglalt hátrányos megkülönböztetés tilalmára, valamint a XVIII. cikkben foglalt jogorvoslathoz való jog sérelmére tekintettel elutasítja az alkotmányjogi panaszt, míg az Alaptörvény IX. cikkében foglalt véleménynyilvánítás szabadságának sérelme végett megsemmisítést alkalmaz. Az Alkotmánybíróság gyakorlata szerint, ha a testület megsemmisítést alkalmaz, akkor nem lehet egyes alapjogok vonatkozásában elutasítani az indítványt. Ebben az esetben elegendő lett volna a VI. fejezetben a vizsgálat mellőzését megjelölni.
7. A záró rész nem tartalmazza az „előadó alkotmánybíró” megjelölését és az előadó alkotmánybíró nevét sem, továbbá hiányzik a tervezet elkészítésének dátumára és helyszínére történő jelzés.

Budapest, 2021. 10. 15.

Lutring Erika s. k.,

előadó alkotmánybíró